Papersnake/gushiwen huggingface dataset:
寄汾阳郭先生
张方平（宋代）

君家白云外，岩溜响嘈嘈。绝壑风烟澹，孤峰冰雪高。

自能无世累，谁见有生劳。指我蓬壶路，琼宫隔海涛。
寄辛幼安
周孚（宋代）

飞鸢跕跕瘴烟中，叹息渠侬伎已穷。攲壑老松真耐久，燎原荒草易成空。

危机可畏浑如此，庄语能听只有公。已识柴车胜朱毂，快来相就北窗风。
走笔寄师川三绝 其三
洪朋（宋代）

官閒无事好飞觞，醉里吟诗想得忙。见说京江水清滑，只今谁是杜秋娘。
寄池阳许史君
释元肇（宋代）

紫塞将军有重名，雄藩正管翠微亭。西来江水依前碧，北面淮山似旧青。

因报平安逢驿使，悬知临照老人星。寄言文选楼中主，莫道汤休语不灵。
忍辱仙人 春泽
丘处机（宋代）

数载田苗长亢旱。今春雨雪何滋漫。嘉兆分明知过半。将来看。掀天大熟歌讴满。二月花开成片段。千株柳发排堤岸。又待教人装好汉。相呼唤。提壶挈＊争跳窜。
封御史邢翁八十双寿二首 其一
于慎行（明代）

济北贤豪行谊敦，年跻上老德弥尊。真封已自称乌署，高隐还应并鹿门。

明月千山芳杜若，春江九畹茁兰荪。仙龄幸际升平理，拾穗讴吟亦主恩。
追挽谢迭山张孝忠诗三首 其二 挽张孝忠
胡俨（明代）

得脱鲸鲵遂突围，驱驰不解战时衣。此身报国心常在，远道投人事已非。

一旅奋戈犹敌忾，二龙浮海竟何依。当时阃帅忠贞士，誓死同归志不违。
忆江南 其一 题何雪园先生出处十二图
冯煦（清代）

冬学晚，弦诵在南邻。快雪萧萧偎冻雀，落梅香里证闻根。

何地不程门。
为屠大理题石田画
吴宽（明代）

生绢丈许画者谁，石田老人今画师。
年来都下家家有，此幅吾知出亲手。
笔意纵横信所之，夹岸翛然已疏柳。
溪阴欲渡无舟楫，万杙成桥远相接。
何处诗人跨瘦<马蒙>，破帽欹风粘落叶。
两山对峙开高关，谽谺梵宇容千间。
半空丹雘势突兀，雪窦天台真等闲。
老人昔共游虞山，此景仿佛曾跻攀。
昆湖荡漾临几席，水绕渔庄凡几湾。
京华十年走尘土，看画分明能破颜。
山林在望鸟飞倦，春到江南吾欲还。
夕阳
钱惟演（宋代）

远色连高树，回光射逈楼。
自翻归雁影，更急思虫愁。
烟暝长先隔，霞烘久未收。
华灯知可继，惟照洞房幽。
锁窗寒 闻子规用周美成寒食韵
龚鼎孳（清代）

幔卷红楼，兰缸写影，玉蟾窥户，枝头一派，送到落花风雨。

对青山、泪珠暗抛。断魂说向天涯语。为个人憔悴，丝丝蓬鬓，十年军旅。

春暮。牵衣处。有柳外鹂双，桑间马五。湖光潋滟，供奉莺俦鸳侣。

忆故园、寒食清明，紫骝碧草依旧否。怕人归、满眼斜阳，画角围芳俎。
偈颂一百二十三首
释普度（宋代）

古镜无光，当台自照。
森罗绝影，觌面难逃。
行不言之令，坐致太平。
赞无为之化，六国晏清。
天高地厚，水绿山青。
山青青，水泠泠。
湘西古渡夕阳明，岳足当檐开画屏。
友人入京
薛嵎（宋代）

猿鹤亦悲鸣，家山莫浪轻。
千峰带秋色，一路独吟情。
野水冲潮白，孤云趁月行。
遥怜归梦断，七十二滩声。
梅
蒋堂（宋代）

玉骨绝纤尘，前身清净身。
无花能伯仲，得雪愈精神。
冷淡溪桥晓，殷勤江路春。
寒郊瘦岛外，同气更何人。
偈颂一百零二首 其六十五
释绍昙（宋代）

觉城东际，小小丛林。旃檀围绕，狮子嚬呻。萝月四窗云万壑，见成一片祖师心。

眼里无筋一世贫。
闻角
方岳（宋代）

残角吹霜月欲斜，天寒无奈客思家。
不知野竹沧江上，开到梅梢第几花。
句
李大力（宋代）

可怜一代经纶业，不抵钟山几首诗。
忧旱
李石（宋代）

清和气始交，候火未可炽。
雨师偶失职，焰焰使人畏。
东湖冷如水，舍此谁止沸。
猊吻呀不吐，浊泥点枯翠。
农田不难料，焦灼凛生意。
西南有重屯，百万方振臂。
自今数秋成，一饱傥可冀。
蛟龙卧慵懒，朱鸟夸羽翅。
吾生老文园，肺渴不自慰。
安得挽天河，并为洗兵气。
偈颂八十五首
释妙伦（宋代）

庭前新吐一花红，袭袭馨香醉蜜蜂。
公子见来情兴动，倒吹玉笛弄春风。
西施诗
西施（唐代）

高花岩外晓相鲜，幽鸟雨中啼不歇。

红云飞过大江西，从此人间怨风月。
送李青归南叶
李白（唐代）

伯阳仙家子，容色如青春。日月秘灵洞，云霞辞世人。

化心养精魄，隐几窅天真。莫作千年别，归来城郭新。
甓社湖
沈遘（宋代）

青天澹无云，白水平无波。拖舟镜中行，奈此清绝何。

我行不自亟，三日才百里。卷卷何所感，似泛吴江水。

湖水清无际，清极不可触。吾缨初自洁，将安濯吾足。
有题
朱浙（明代）

壶山南来兰水东，水杉河柳相茏葱。中间两族分周姓，山川结秀生诸公。

东族夔夔翠渠叟，清德斯世参天功。西族巍巍双竹翁，鸿名刻鼎垂无穷。

缤纷台省难指屈，锦衣象简青云骢。瑶环瑜珥皆万镒，治之不敢求良工。

珠湖吴子真国手，礼罗非我求童蒙。已见三冬立尺雪，霫霫次第薰春风。

彬彬文字成杼轴，撝谦抑损各相崇。我沗西周傍倚玉，早与吾友同磨攻。

义方师道两堪赋，绵才惭愧笔如虹。
题徐昆球照二首 其二
陈爔唐（清代）

丹青妙手数金昆，断素零缣世共珍。只惜临风潇洒意，联床雨夜未传神。
小轩夏夜凉甚偶得长句呈杜叔高秀才
陆游（宋代）

遥夜帘栊已借秋，阑干星斗挂檐头。
鹊翻清影移枝宿，萤弄孤光拂簟流。
榻上琴书纷枕藉，发根风露冷飕飀。
故人莫笑幽居陋，此夕真从造物游。
鹧鸪天 其一
黄人杰（宋代）

挺挺君家有祖风。□任馀庆尚无穷。钓鳌莫问当年事，汗马须收第一功。

何日是，梦维熊。麦光摇翠浪花红。一尊敬为祈难老，要作人间矍铄翁。
读黄诗
林希逸（宋代）

我生所敬涪江翁，知翁不独哦诗工。逍遥颇学漆园吏，下笔纵横法略同。

自言锦机织锦手，兴寄每有离骚风。内篇外篇手分别，冥搜所到真奇绝。

颉颃韩柳追庄骚，笔意尤工是晚节。两苏而下秦晁张，闭门觅句陈履常。

当时姓名比明月，文莫如苏诗则黄。黔南日月老宾送，白头去作宜州梦。

官楼家乘谁得之，那知珠玉无散遗。生前忍苦琢诗句，飘泊不忧无死处。

今人更病语太奇，哀公不遇今犹故。
和盛文元 其一
庄昶（明代）

花鸟人间本自妍，相争出手肯徒然。机心已与狂夫尽，不对棋枰二十年。
早秋苦热堆案相仍
杜甫（唐代）

七月六日苦炎蒸，对食暂餐还不能。
常愁夜来皆是蝎，况乃秋后转多蝇。
束带发狂欲大叫，簿书何急来相仍。
南望青松架短壑，安得赤脚踏层冰。
朝云墓十首次孙西庵先生韵 其四
何绛（明代）

南方应有未招魂，去国离家见白云。自恨频年为远客，不知何地更逢君。

江鲜野草桃花饭，宝髻香娥翡翠裙。今日春光吟不见，病煎愁绪转纷纷。
喜大渊至二首
刘克庄（宋代）

敕尾词头老不任，偶逢寸暇惜如金。
进赓圣制董弦曲，退伴君联石鼎吟。
晓漏闻钟犹共话，雪泥蹑屐每相寻。
而今不辨人颜色，坐久琅琅认语音。
正蒙主文教授大著宠示佳章辄继严韵仰酬盛意之辱兼呈诸契丈幸赐采瞩正皇恐再拜 其四
度正（宋代）

外省风雷亦壮哉，曾将科目放颜回。因寻俊秀传衣钵，笑指凌云得得来。
宋理宗赐福王与芮雪景为郑村汪宗裕题
程敏政（明代）

瑶峰玉树玛瑙坡，宝祐墨本来宣和。天山羝乳纥干雀，此景此宣将如何。

御笔中题福王字，生绡上遣龙图志。凤山日永万机轻，廊庙几人同受赐。

天人想像冰雪颜，好文亦自非等閒。诏书屡表濂洛辈，词翰却在陈隋间。

三百年来惊物换，散落尘寰充一玩。摩挲为赋怀古篇，安得虹光射霄汉。
题香社寺平痾汤泉
贺铸（宋代）

骊山御汤殿，岁久玉莲倾。
谁谓大江北，有泉温且清。
相传白云大，中閟丹砂英。
澡濯浃肌骨，沈痾亟能平。
岂特涤吾足，径当洁吾缨。
筑庐俯源上，涵泳凫鸥轻。
非复罜尘网，御风朝玉京。
赋诗投楚泽，用吊怀沙生。
韬庵再约游听水斋六月十八日往憩半山亭作
叶大庄（清代）

书至先将出峡闻，僧云到寺夜初分。栖迟佛地缘何密，版筑山斋绩太勤。

坚坐愿听无尽雨，孤行似逐不归云。盘陀祇合吾侪据，牵率谁期竟及居。
次韵 其二
韩淲（宋代）

十日山头有雨云，小楼凉意满纱巾。清湖一带水常绿，空映往来行路人。
酹江月（送周舜美）
葛长庚（宋代）

道人于世，已忘情、尚更区区饯别。栖碧先生辞蕙帐，夜夜猿声凄切。剑上星寒，琴中风惨，眉宇飞黄色。一杯判袂，出门烟水空阔。

我今流落江南，朝朝还暮暮，千愁万结。那更荻花枫叶景，又见长亭短驿。世事空花，人情风絮，山外云千叠。君还到阙，为言踪迹风雪。
秋雨叹十解 其二
杨万里（宋代）

霖霖滴滴未休休，不解教侬不白头。却把穷愁比秋雨，犹应秋雨少于愁。
王亢宗自玉山寄二诗次韵报之
赵蕃（宋代）

一官偶落大江西，名姓摧藏肯愿知。
取友但论诗好恶，逢人不说位高卑。
殷勤愧子能相觅，邂逅起予还有诗。
是物解穷无苦嗜，恐教盛业枉明时。
叔父生日 其三
苏过（宋代）

平生种德在斯民，物理循环付大钧。今日里闾惊万石，异时廊庙活千人。

退藏欲遂箕山志，谈笑归来颍水滨。漫效儿童祝难老，楚南灵木不知春。
呈折仲古四首 其四
吕本中（宋代）

疾病侵凌百不能，只今全是住庵僧。谢安肯为苍生起，早与吾君了中兴。
南湖赋冬青花四首
张镃（宋代）

上林名字万年枝，高映宫墙侧映池。
不是移根閒地种，岁寒情性有谁知。
洛阳道五首献吕四郎中 其一
储光羲（唐代）

洛水春冰开，洛城春水绿。朝看大道上，落花乱马足。
齐天乐 秋鬓
程颂万（清代）

丝丝吹瘦花前影，潘郎病余情绪。碧衬钿凉，翠拈螺小，曾共鸾篦掠处。

凭阑私语。蓦簪住秋痕，菊丛凉雨。镜里偷窥，杜娘身世黯如许。

琴边记调弦柱。恁东风吹损，香薄如雾。凄断蝉声，撩遍斜阳，赢得乱愁千缕。

坠钗怜汝。怕罥住帘钩，化愁飞去。禅榻清吟，夜阑搔更苦。
马益之邀陈子山应奉秦景容县尹江上看花二公竹枝歌予亦作数首 其九
时太初（元代）

松江水碧碧如天，水上行人坐画船。记得吴儿《竹枝》调，为君高唱百花前。
诗一首
释道济（宋代）

何须林景胜潇湘，只愿西湖化为酒。
和身卧倒西湖边，一浪来时吞一口。
次韵郑守舜举喜雪四首
韩元吉（宋代）

湘吴醇酎惬兼衣，多病难禁玉斚飞。
月下更期看国艳，凌波那更舞江妃。
中吕·上小楼·隐居
任昱（元代）

荆棘满途，蓬莱闲住。诸葛茅芦，陶令松菊，张翰莼鲈。不顺俗，不妄图，清风高度。任年年落花飞絮。
题阮太师母石室藏书小照
王照圆（清代）

《籑诂》研经万卷收，嫏嬛仙馆翠烟浮。斋名积古从公定，室有藏书是母留。

俭素时妆无一点，丹青小照足千秋。应知淡月疏桐夜，缅想音容在选楼。
拟古 其一
张九成（宋代）

平居自相乐，忽焉成别离。君居天之南，我堕海之涯。

四海岂不大，非君谁我知。狡兔营三窟，鹪鹩安一枝。

勿云千里远，相见无迟缓。精诚傥可通，指日日犹反。

毋为浪相思，我老尚能饭。
鹧鸪天（戊辰生日自作）
郭应祥（宋代）

古遂长沙千里遥。三年三处做生朝。试拈疏蕊铜瓶插，更把轻生宝鼎烧。

杯绿泛，脸红潮。抱孙娱膝语声娇。官居只似私居样，管取寒松最后凋。
戏酬张鲁封
李昼（唐代）

秋浦亚卿颜叔子，谯都中宪老桑门。

如今柳巷通车马，唯恐他时立棘垣。
雪中有戏
华岳（宋代）

一夜风神揭海神，尽将纯素掩丹青。
四围白壁成千嶂，万里红尘没一星。
搭岸柳条横玉带，压墙梅萼上银屏。
好将今日平淮策，说与当年李溯听。
行药作
翁卷（宋代）

病倦令人懒欲吟，偶因行药过墙阴。
烟生园柳暮鸦集，水涸池塘秋草侵。
有口不须谈世事，无机惟合卧山林。
西风飒飒吹毛骨，且看满园花似金。
苦
方一夔（宋代）

西家真王化作灰，东家稚松雪霜摧。

人生有命惟脆薄，逝水一去何时回。试看昨日绕床戏，或骑青竹折早梅。

须臾变灭不可恃，惟见松下双土堆。嗟哉玄冥弄权柄，掀簸炎瘴飞氛埃。

天公不肯怜赤子，坐使疮痏愁婴孩。断魂零落向何处，溪头望哭思归来。

谁能便作忘情者，作诗往助风泉哀。
增江送陆老师入觐 其一
李孙宸（明代）

闽粤勋名在芾棠，春花栽得遍河阳。单车行县长随雨，两袖朝天尚带香。

岘首遗思留片石，云间仙籁忆鸣珰。近闻天上开阊阖，应得簪毫侍帝裳。
颂古九首 其二
释梵言（宋代）

春风二月半，桃华红烂熳。灵云到处逢，衲僧著眼看。

看，看，短棹孤舟，谁居彼岸。
郊庙歌辞。五郊乐章。雍和
佚名（唐代）

昭昭丹陆，奕奕炎方。礼陈牲币，乐备篪簧。

琼羞溢俎，玉醑浮觞。恭惟正直，歆此馨香。
兴元
崔觐（唐代）

地形连楚阔，山势入秦豪。
平外斜通骆，深中远认褒。
图经何壮观，故事有萧曹。
寥寥官舍静于僧，虽有园亭亦倦登。
桃李花阴流似水，图书滋味冷如冰。
悼四明杜醇
王安石（宋代）

杜生四五十，孝友称乡里。
隐约不外求，耕桑有妻子，藜杖牧鸡豚，筠筒钓鲂鲤。
岁时沽酒归，亦不乏甘旨。
天涯一杯饭，风昔相逢喜。
谈辞足诗书，篇咏又清泚。
都城问越客，安否常在耳。
日月未渠央，如何弃予死。
古风久凋零，好学少为己。
悲哉四明山，此士今已矣。
和元晦方广版屋
张栻（宋代）

葺盖非陶埴，年深自碧差。
如何乱心曲，不忍诵秦诗。
与张仲美别仍用前韵二首 其一
吴澄（元代）

乡邻应怪我，何以独归迟？木末芙蓉发，帘前果裸垂。

夜寒知露重，秋老验星移。南浦今番别，重来傥可期。
十绝为亚卿作 其十
韩驹（宋代）

强整双鬟说后期，相盟不在已相知。来时休落春风后，却漫嘲侬子满枝。
题画
徐霖（宋代）

香炉峰高天削出，湖面蒸云欲吞日。
列仙上凿炼丹台，高人下筑藏书室。
盘纡一道行者通，民居僧寺有无中。
斜阳影射樵斧白，疏星光杂渔灯红。
楼船风高殷箫鼓，去急不须人奋橹。
栖禽惊散苦无情，断林赖有苍烟补。
人间此景何处看，惨淡今从画中见。
小皴大染设色真，粉本徒令工作眩。
书画长留岁月过，怪来欧公悔无多。
南堂一赏到白发，快雨时晴纵啸歌。
山墅
方岳（宋代）

且莫嫌穷僻，山居尽自奇。
候樵分玉蕈，熏穴得香貍。
杯隽明冰片，崖寒孕雪芝。
不遗吾一美，惭尔野人为。
和周尉立春二首
胡寅（宋代）

新年仍复得诗交，和气排门不待敲。
藏谷寒冰犹北陆，应时甘雨背西郊。
松筠挺挺浮烟色，桃杏纷纷拆绣苞。
准拟寻春多酒肆，芳膻何必费良庖。
方叔每岁一相访送行
姜特立（宋代）

耐久交情岁月深，今朝何事返家林，
北鸿西燕一年别，流水高山千古心。
何日从公歌旧曲，无人伴我赋清吟。
若为云气从东野。应绕刘岩紫翠吟。
北行杂咏 其十一
范咸（清代）

身披锦罽色腥红，头上鸡毛招飐风。礼数纵嫌趋走疾，居然环佩响丁东。
送王道士游东海
李中（五代）

巨浸常牵梦，云游岂觉劳。遥空收晚雨，虚阁看秋涛。

必若思三岛，应须钓六鳌。如通十洲去，谁信碧天高。
乙丑十一月避乱大埔三河虚四首 其三
黄遵宪（清代）

星斗无光夜色寒，一军惊拥将登坛。争功土聚沙中语，遇敌师登壁上观。

谁敢倚公为砥柱，可怜报国只心肝。东南一局全输却，当局翻成袖手看。
河传
陆求可（清代）

青鞋布袜。春去秋来，风尘追逐。萧条愁损，颜朱鬓绿，旧欢何日续。

长亭握手曾相嘱。归须速。今日空碌碌。雨窗风馆孤宿。

断肠看泪烛。
君马黄
佚名（两汉）

君马黄。臣马苍。二马同逐臣马良。易之有騩蔡有赭。

美人归以南。驾车驰马。美人伤我心。佳人归以北。

驾车驰马。佳人安终极。
送梅尧臣
宋祁（宋代）

祖帟都门路，秋风满客衣。
台舟三鷁驶，官舄两凫飞。
乡思临波远，离忧傍酒微。
不应缘事事，手自废谈围。
反班婕妤怨歌行
翁志琦（清代）

团扇复团扇，皎皎白于雪。永昼引清飙，良宵延素月。

秋来置箱奁，寻常不轻发。薄俗区故新，君子秉贞节。

炎曦会有时，谁云恩义绝。
黎惟仁梁少仲麦仲张黎君玺邀集浮丘 其一
区大相（明代）

洞府何年别，烟霞此会同。白云期乍返，沧海信常通。

谒帝留双舄，宾王遇八公。还持鸿宝术，归访葛仙翁。
病起
蔡珽（清代）

朝阳照户宇，庭院无纤埃。值此新病起，含情独徘徊。

开窗望遥天，澹荡春风来。草色萋已绿，鸟鸣亦喈喈。

即事多所感，恻然心中哀。佳期渺无方，躬耕岂易谐。

何当绝物役，挥手归蒿莱。养真东陵庐，全此拥肿材。
次天觉韵二首 其二
释德洪（宋代）

百千万亿恒沙佛，正眼观来总是空。纵有毗耶方丈子，为渠权置睫眉中。
郭尉惠古镜
苏辙（宋代）

凛如秋月照虚空，遇水留形处处同。
一瞬自成千亿月，精神依旧满胸中。
〈俗言：“以镜予人，损己精神。
”故解之云。
〉
秋雨独酌三首
张耒（宋代）

羲和隔重云，不复知下土。
商羊何为者，得时方鼓舞。
老人闲不何，秋草生环堵。
况兹阴霖时，块坐谁与语。
江人雨不鱼，鲂鲤不登俎。
晨烹亦何有，藜藿恣烹煮。
壶中有芳春，造物不得与。
一醉兴未终，连延忽三举。
诗二首
郭震（唐代）

流落天涯怀海涯，旧山终日恨归迟。
思量却得蹉跎力，会尽人间一肚皮。
灵源上太夫人冢
姚勉（宋代）

一别慈闱面，春风十五花。
不知人有母，谁念子无家。
社雨邻巢燕，清明垄树鸦。
动皆伤感处，恸哭夕阳斜。
出溪
周文璞（宋代）

二月天景佳，波清见佳虾。
望中何所好，溪女摘苹花。
浅浅犹可涉，素手花似雪。
隔港闻讴声，风来正相接。
鹊踏枝·烦恼韶光能几许
冯延巳（五代）

烦恼韶光能几许，
肠断魂消，看却春还去。
只喜墙头灵鹊语，
不却青鸟全相误。
心若垂杨千万缕，
水阔花飞，梦断巫山路。
开眼新愁无问处，
珠帘锦帐相思否？
嘲热
华岳（宋代）

赤帝乘龙驾火车，晴空烧断暮天霞。
流金烁石休相酷，少{左土右皋}看看催戍瓜。
江南别
罗隐（唐代）

去年今夜江南别，鸳鸯翅冷飞蓬爇.今年今夜江北边，

鲤鱼肠断音书绝。男儿心事无了时，出门上马不自知。
舟经故里不泊
陈恭尹（清代）

东林日未出，一望但苍苍。旧宅诸峰下，寒江绕郭长。

十年春涕泪，二月雨帆樯。不为营先冢，何因对故乡。
檀木白衣相赞
释居简（宋代）

斤斯运，垩斯斲。鼻不伤，立自若。臻极之技，与物不二。

惟其不然，一理万致。我观此像，殆非人为。就能为之，技不宅微。

矧此匠氏，应以此机。应以此身，化巧幻奇。曰余眊然，两眼如镜。

弗能审观，独以耳听。反听绝眹，对此殊胜。小白花山，下瞰巨浸。
题钟隐简寂观图
吴则礼（宋代）

饱知阿隐有妙处，未见从来丘壑谋。
径呼管城办能事，和茳贴贴仍晚秋。
白头故作西河梦，独遣老眼酬南州。
边笳牧马岂不好，平安火过消人忧。
春光好 立春
王凤娴（明代）

香径软，万山明。试罗轻。碧草萌芽遍远汀。殢游情。

好鸟调歌弄芽，鸣鸠唤雨呼晴。十二珠楼帘尽捲，按新声。
雨中作
陆游（宋代）

三日雨频作，昏昏饶睡眠。
泥深散酒市，风恶恼灯天。
茅屋松明照，茶铛雪水煎。
山家自成趣，抚枕寄悠然。
滦京杂咏一百首 其八十二
杨允孚（元代）

不须白粲备晨炊，乳酪羊酥塞北奇。泥土炕床银瓮酒，佳人椎髻语侏离。
九日同严冬友诸景云王少陵汪䋚青杨上玉毕文澜金宋瑞登冶城山
钱塘（清代）

时序易摧谢，江山感物华。百年几令节，名士半离家。

地迥日沈树，天寒雁落沙。空怜一樽酒，寂寞伴黄花。
七月十五夜同朱令君吴文学汎舟北溪
于慎行（明代）

抱病卧江海，屡经故国秋。闭门览群动，自得静者谋。

仙宰有逸兴，强我北渚游。时值七月望，寒蝉叫新秋。

槐柳夹修岸，山鸟鸣啁啾。搴帷望孤屿，回桡背古丘。

歌声上云汉，玉管吹汀洲。须臾绿烟灭，好月尊前浮。

皎如瑶台镜，泻作金波流。仙人垂素足，桂树枝相樛。

扫石布瑶斝，弄水惊素鸥。风飘寒梧响，露下莎鸡愁。

清景不可奈，中夜仍淹留。归路怅明发，此欢焉可求。
岳阳晚景
雍陶（唐代）

汉阳无远寺，见说过汾城。云雨经春客，江山几日程。

终随鸥鸟去，只在海潮生。前路逢渔父，多愁问姓名。
即事和卓彦翼
沈与求（宋代）

曈昽晓日上帘旌，帘外幽禽作意鸣。呼断故乡千里梦，起来搔首问归程。
寻梅至梅岭因游红羊石青枫峡
韩淲（宋代）

冲寒步晴光，霜重积如雪。寻梅渡长溪，荦确路曲折。

回风送滩声，静听鸣复咽。当知我辈游，名与山不灭。
卜算子·卜算词中算
王哲（金朝）

卜算词中算。卦象分爻象。海岛专寻知友来，堪把扶风唤。莫怪频磨难。只要分明灿。决定坚心没恼愁，永结长生伴。
升仙（一作迁）桥
罗隐（唐代）

危梁枕路岐，驻马问前时。价自友朋得，名因妇女知。
直须论运命，不得逞文词。执戟君乡里，荣华竟若为。
宿江口
于武陵（唐代）

南渡人来绝，喧喧雁满沙。自生江上月，长有客思家。

半夜下霜岸，北风吹荻花。自惊归梦断，不得到天涯。
蚤入承天门见鸦次韵
严嵩（明代）

喧鸦争入帝城飞，映雾翻林飏曙晖。
宫女乍闻惊梦起，省郎纷逐散朝归。
声传万井含钟杳，影落千门带月稀。
还向昭阳自来去，绿窗凝望重依依。
梅方开一花
邓深（宋代）

烟村清浅白沙溪，篱落槎枒老树枝。
一朵梅开如许早，几多人过不曾知。
风前遇我还青眼，花里推渠是白眉。
未辦酒樽浇磊块，试凭诗句写新奇。
东楼
苏轼（宋代）

白发苍颜自照盆，董生端合是前身。
独栖高阁多辞客，为著新书未绝麟。
小醉易醒风力软，安眠无梦雨声新。
长歌自誷真堪笑，底处人间是所欣。
?柳子厚诗云：长歌返故室，自誷非所欣。
?
句
王以咏（宋代）

剑水落霞晴熨绿，衍峰新月夜梳鬟。
闷怀二首 其二
朱淑真（宋代）

秋雨沉沉滴夜长，梦难成处转凄凉。芭蕉叶上梧桐里，点点声声有断肠。
闻蛙
黄庶（宋代）

佞舌儿女柔，异教蜩螗喧。
岂能听蛙黾，静枕诗书眠。
叹士行
方回（元代）

学问何难博，文词亦易工。
自非知道理，更是长奸雄。
饰首冠章甫，操心窃大弓。
金椎发冢辈，张竦与陈崇。
句
卢仝（唐代）

不鲫溜钝汉。
偶述
黄庚（元代）

漂泊江湖祇自怜，人生穷达信关天。老来干禄心灰矣，贫不求人气浩然。

五斗岂能留靖节，一瓢亦足乐颜渊。客来问我生涯事，闭户开书对圣贤。
谒金门（杏花）
程垓（宋代）

春悄悄。红到一枝先巧。酒入半腮微带卯。粉寒香未饱。

芳意枝头偏闹。困尽蜂须莺爪。拟倩玉纤和露拗。情多愁易搅。
李审言望庐图
郑孝胥（清代）

缘爱生哀事亦微，故人义重独歔欷。还思久客归来味，此日归来未是归。
论语绝句一百首
张九成（宋代）

愿乘车马衣轻裘，便与颜回论不投。
更得预闻夫子志，天高地下果难俦。
送黄尉解官因简黄德亨
廖行之（宋代）

夫君解纽去通泉，十幅风帆下碧川。
宝剑诗成光射斗，扶摇路稳翼垂天。
湖山桂老乘秋兴，越水梅开近日边。
丹扆须贤方侧席，会听鸣履上星躔。
郭熙盘车图
谢承举（明代）

东车上冈西车下，轭力驾牛如驾马。后有一车方渡河，泥深水寒将奈何。

来车人与去车语，前途山高石龃龉。千里百里多险阻，虎狼纵横皆逆旅。

好归来，守鏄杵。
忆昔三首 其三
袁桷（元代）

寥寥帝王州，我翁佐其治。有亭名朝阳，青溪清且驶。

旁有筹边阁，群公集裾翠。翘翘万芰荷，雨过争旖旎。

飞觞羽书来，翕霍江上燧。峨冠极游谈，戎弁生纵恣。

予时侍其旁，侧耳听论议。翁言不见取，投劾乃谢事。

坐令百万家，解甲竖降帜。徘徊夕阳亭，晋宋政相似。
次韵陈殿丞除夜感怀
李覯（宋代）

浮世因循过。流年次第新，
回思旧来事，都似梦中人。
不饮偏嫌雪，多愁却怕春。
星魁欲寅位，五鼓莫频频。
送休师归长沙宁觐
齐己（唐代）

高堂亲老本师存，多难长悬两处魂。已说战尘消汉口，

便随征棹别荆门。晴吟野阔无耕地，晚宿湾深有钓村。

他日更思衰老否，七年相伴琢诗言。
庄器之贤良居镜湖上作吾亦爱吾庐六诗见寄因次韵述桂隐事报之兼呈同志 其三
张镃（宋代）

吾亦爱吾庐，第一桂多种。西香郁天地，不假风迎送。

花开与花郁，真境未尝动。群芳亦时有，幻巧云锦综。

廓然清净观，岂复计疏壅。红红白白处，政自见日用。

江山虽阻修，此乐朝暮共。逢场任竿木，何许非戏弄。

一笑和君诗，是亦梦中梦。
颂古四十八首 其四十二
释慧开（宋代）

出得出不得，渠侬得自由。神头并鬼面，败阙当风流。
添字渔家傲 楼观沧海，法巨然
程颂万（清代）

楼观苍茫连岛屿。一发神州，浸在冥蒙树。海色似胶天似釜。

相向煮。待侬手握诗瓢注。

近说钱塘潮不舞。三竺云深，尚接韬光曙。填海久为精卫苦。

休回顾。画中没有桑田处。
游长安诸寺联句。常乐坊赵景公寺。吴画联句
段成式（唐代）

惨澹十堵内，吴生纵狂迹。风云将逼人，神鬼如脱壁。 ——段成式

其中龙最怪，张甲方汗栗。黑云夜窸窣，焉知不霹雳。 ——张希复

此际忽仙子，猎猎衣舄奕。妙瞬乍疑生，参差夺人魄。 ——郑符

往往乘猛虎，冲梁耸奇石。苍峭束高泉，角膝惊欹侧。 ——段成式

冥狱不可视，毛戴腋流液。苟能水成河，刹那沈火宅。 ——升上人
简山行诸丈
陈宓（宋代）

鲤湖仙去几何年，翠壁苍崖峻属天。
愧我衰踪滞尘土，羡君逸属跨云烟。
惊天姓字名濡隐，无地楼台旧相贤。
莫道迹陈人已远，联镳到处草犹妍。
春日言怀
鲍溶（唐代）

湛湛琴前酒，期自赏青春。胡为缄笑语，深念不思身。

寂寂花舞缄，嘤嘤鸟言频。心悲兄弟远，愿见相似人。

江界田土卑，竞来东作勤。岁寒虚尽力，家外无强亲。

杳窅青云望，无途同苦辛。
呈折子明丈十首
赵蕃（宋代）

如闻欲印葆真诗，我亦犹多未见之。
副本傥蒙轻乞与，真成暴富诧穷儿。
重游终南子由以诗见寄次韵
苏轼（宋代）

去年新柳报春回，今日残花覆绿苔。
溪上有堂还独宿，谁人无绿肯重来。
古琴弹罢风吹座，山阁醒时月照杯。
懒不作诗君错料，旧逋应许过时陪。
若楫请赞
释妙伦（宋代）

貌兮藓石，形兮云松。
口捷如哑，耳聪若聋。
布重纲无明山上，荡一楫恼海中。
吽，五日后也有个弄脱空，
水底放出泥大虫。
官居二首
陈造（宋代）

磔磔初鸣晓，通通已报衙。
拙勤知待旦，欺绐未停撾。
漫役乡园梦，只添老眼花。
屈信庸敢计，斗禄倚生涯。
以鲁直露溼何郎试汤饼为韵赋酴醿七首
舒邦佐（宋代）

倚窗春睡觉，折玉满手香。
篸云疑未稳，指点问檀郎。
满庭芳（夏曲）
毛滂（宋代）

烁石炎曦，过云急雨，院落槐午阴清。藕花开遍，绿细一池萍。槽下真珠溜溜，龙团破、河朔余酲。阑干外，梧桐叶底，金井辘轳声。

盈盈。开雾帐，珊瑚连枕，云母围屏。对肌肤冰雪，自有凉生。翠袖风回画扇，拂香篆、虬尾斜横。北窗晚，娟娟静色，竹影上帘旌。
寄希饶閒堂
释道宁（宋代）

浮名浮利懒跻攀，闻构茆堂杳霭间。
搔首凭栏人不会，落花啼鸟藓痕斑。
长沙道中
唐庚（宋代）

古古今今路，朝朝暮暮行。橘林香处饭，杉木翠边程。

山带湘灵惨，川含楚些清。江湖无限句，迁客要才情。
次韵茂洪觅腊梅
张镃（宋代）

世路𡼭崟费折枝，退耕非我更其谁。真花似假无心咏，只诵涪翁旧日诗。
绿野亭偶题 其二
刘攽（宋代）

倚郭遍禾黍，安知私与公。为农亦可乐，遇岁不终穷。

累榭白云外，壤歌明月中。谁言鲁酒薄，自觉胜新丰。
太仓过王文肃旧第
阎尔梅（清代）

娄江桥畔采芙蓉，俯仰金华旧鼎钟。
怪道主人常避客，应惭无泪哭神宗。
柳梢青·藓迹苔痕
陈允平（宋代）

藓迹苔痕。香浮砚席，影蘸吟尊。雪正商量，同云淡淡，微月昏昏。孤山往事谁论。但招得、逋仙断魂。客里相逢，数枝驿路，千树江村。
过玉山东三塘五首
杨万里（宋代）

缲车香里过征衫，白茧黄丝两两三。
不是秋风上饶路，一生不信有冰蚕。
金凤花
刘子寰（宋代）

天霜凋九陵，梧桐日枯槁。凤德何其衰，惊飞下幽草。

九苞空髣髴，众彩各自好。黄中独含章，见晚更倾倒。

托根幔亭峰，弱质深自保。便翾金翅短，淡泊乃几道。

俗眼迷是非，人间迹如扫。
韩信庙
张建（宋代）

一檄风驰万垒降，当时意趣已难量。既能归汉识真主，何必下难求假王。

将幄深严岩树碧，门旌摇曳岭云黄。我诗责备春秋法，胜把君侯美处扬。
小神滩
戴熙（清代）

阴崖忽中裂，密树缘其凹。丛生蹲群猊，倒出蟠孤蛟。

郁翠滃溪壑，积湿蒸䂭磝。万古日不到，惟有归云巢。
送贺秘监归会稽诗
齐浣（唐代）

君家在四明，崇道复遗荣。霓服辞丹禁，天文诏玉京。

义方延永锡，真箓受长生。举手都门外，白云江上行。
怀寄披云峰诚上人
曹汝弼（宋代）

院高穷木盛，野极静无言。
险路通岩顶，香泉出石根。
微风飘磬韵，幽鸟啄苔痕。
常记相留夜，秋堂共听猿。
更漏子
贺铸（宋代）

芳草斜曛。映画桥□□，翠阁临津。数阕清歌，两行红粉，厌厌别酒初醺。芳意赠我殷勤。罗巾双黛痕。便兰舟独上，洞府人闲，素手轻分。

十里绮陌尘。望紫云车远，已掩青门。迤逦黄昏，景阳钟动，临风隐犹闻。明朝水馆渔村。凭谁招断魂。恨不如今夜，明月多情，应待归云。
汉高斩蛇便面
林大春（明代）

堪笑群雄竞逐鹿，谁知白帝化为蛇。今朝老妪当涂哭，明日车书是汉家。
步蟾宫 寿潘庆济表兄封翁七十双庆
洪炳文（清代）

岁星下界来游戏。休再问、神仙甲子。鹿车对挽出花间，难得是、椿萱并美。

晚年骑省无情绪，且种就、庭阶兰芷。洪崖喜捧寿觞来，愿许附、霓裳队里。
上已日约同僚过蟆颐晚视新开横江堰
魏了翁（宋代）

朏魄双交气候新，古今为乐属兹辰。
兰堂坐上皆豪逸，韦曲水边多丽人。
雇我未能真免俗，邀宾聊复共行春。
却因游豫思民事，检校城东白虎津。
与顾赵范三绣衣晚酌醉后偶题
于谦（明代）

临风长啸岸乌纱，宾主相忘醉眼花。千里逢人俱是客，十年持眼未还家。

欲将海水添杯量，却笑秋霜入鬓华。酒醒更阑成独寐，梦魂依旧绕天涯。
和陶杂诗十一首
苏轼（宋代）

相如偶一官，嗤鄙蜀父老。
不记犊鼻时，涤器混佣保。
著书曾几何，渴肺灰土燥。
琴台有遗魄，笑我归不早。
作书遗故人，皎皎我怀抱。
余生幸无愧，可与君平道。
早饮醉中除河南尹敕到
白居易（唐代）

雪拥衡门水满池，温炉卯后暖寒时。绿醅新酎尝初醉，

黄纸除书到不知。厚俸自来诚忝滥，老身欲起尚迟疑。

应须了却丘中计，女嫁男婚三径资。
平江太守侍郎王公挽词三首 其三
孙觌（宋代）

通德门中见，长安道上逢。虚名惭荐鹗，喜色看乘龙。

流落湘江魄，崎岖楚市舂。相看青眼旧，独有后凋松。
咏中庭幽兰寄曾日彰练声伯
王汝玉（明代）

中庭有幽兰，贞独信为美。移根自泽阴，托荫近堂趾。

敷叶恒披绿，抽茎复攒紫。桃李讵能方，荇茝或可比。

纫之佩服间，足以赠君子。
孚舟亭新成赋十绝 其一
方回（元代）

岸人胆落傍船看，鼍吐鲸吞一叶寒。鬼伯神官莫狂荡，灵台无愧自平安。
句
季广琛（唐代）

刻舟寻已化，弹铗未酬恩。
郊行
胡宗仁（明代）

郊原负杖趣无穷，洞壑阴深细路通。
村雾浓来时变雨，江云飞处忽成风。
仙都山独峰大雪歌
陈仁玉（宋代）

仙居仙人游仙都，帝遣滕六为先驱。
天花撩乱缤纷舞，秉圭植璧仙灵趋。
削瓜青玉一万仞，拔地挺挺撑元虚。
人言黄帝此轻举，上有莲花开碧湖。
我疑此是广成子，守道特立万万古。
我来有问辄不应，窈窈冥冥谁与语。
赃邱赤城我所栖，任意逍遥了无伍。
老君牧友种虚实田，草莽向人萦网罟。
人间逼窗知标何，桑田沧海无回波。
吞腥啄腐竞晷刻，角牙触齧伤天和。
从旁掀髯每大笑，仙都峰头更观妙。
甚欲点铁成黄金，却恐黄金误后人。
早秋书事二首 其一
李昭玘（宋代）

正昼睡方起，门无雀可罗。风池乱荷盖，雨径满槐鹅。

齿发流年速，江湖归兴多。终期买船去，卧月扣舷歌。
塞下曲 其五
张应申（明代）

漠漠阴风朔气新，单于台上望征尘。世间只有边城路，白草连天愁杀人。
五日与陈真卿饮
梅尧臣（宋代）

五日逢南国，三年别旧都。
招魂传楚客，抚节见灵巫。
蒿艾因时采，蛟龙为俗驱。
清樽与鹅炙，忻此故人俱。
马顺文裒金买登仕为漕试计戏题其取青券
萧立之（宋代）

马君杭人堕汀角，杭试不收汀不著。少年落笔易进取，万里孤云天一握。

捐金爵试亦假途，寒士探囊桃药无。平生故人于节度，买山尚肯周穷符。

编藤裹锦如行卷，持以取青真左券。惜哉掘墓逢伯夷，捧土塞河吾自腼。

君才十倍空冀北，长鲸变化沧海窄。人生幸得各有地，古来不见虬须客。
西湖法相寺古樟仁先结亭其侧为图属题
陈宝琛（清代）

伟此翻风动日材，百千历劫护香台。幸无匠伯操斤顾，抵作缁流结夏来。

独树擅奇好山水，把茅隔绝俗氛埃。眼看王迹摧排尽，谁为郊坛古柏哀？
送吴中复守长沙
郭獬（宋代）

初登西汉文章府，便领吴王第一州。
绕郭白云衡岳近，满帆明月洞庭秋。
晨雨
郑樵（宋代）

东方斜未彻，暝色淡初分。
宿鸟林中噪，凄风叶上闻。
钟鸣催过雨，星落避行云。
独立草堂内，涓涓群动纷。
辟阳城
高适（唐代）

荒城在高岸，凌眺俯清淇。传道汉天子，而封审食其。

奸淫且不戮，茅土孰云宜。何得英雄主，返令儿女欺。

母仪良已失，臣节岂如斯。太息一朝事，乃令人所嗤。
郡圃观白莲
王同祖（宋代）

采菱人散夕阳收，冷落西溪风露头。
飞入白鸥花一色，暗香来处月如钩。
石龟
韦骧（宋代）

磨琢成龟智不虚，天然体理尽难如。世珍未许论荆璞，神迹当难负洛书。

山泽秘奇西蜀远，星辰分气北方馀。坚完自得灵身计，安用区区免豫且。
读苏叔党汝州北山杂诗次其韵
陆游（宋代）

祠官粟一囊，不赡躯七赤。
前年蒙宽恩，例许乞骸骨。
联翩三儿子，俱作鹳雀碧，赋禄虽尚远，亦足慰衰白。
幅巾茆檐下，称病谢来客。
从今门前路，永扫车马迹。
蓝溪期萧道士采药不至
卢纶（唐代）

春风生百药，几处术苗香。人远花空落，溪深日复长。

病多知药性，老近忆仙方。清节何由见，三山桂自芳。
日本照禅者欲得数字径以述怀赠之
释智愚（宋代）

世路多巇崄，无思不研穷。平生见诸老，今日自成翁。

认字眼犹绽，过谭耳尚聋。任天行直道，休问马牛风。
弇园杂咏四十三首 其四 会心处
王世贞（明代）

下有在藻鱼，上有啅花雀。历历如镜中，时时与心约。
送知殿
释慧空（宋代）

西天胡子没髭须，南北禅和苦觅渠。
合眼相逢开眼笑，君山点破洞庭湖。
闻虏人败于柘皋作口号十首
庞谦孺（宋代）

京口人来说禁江，似闻胡骑再跳梁。
夜来急递传新报，见说官军战顺昌。
闲居即事
王建（唐代）

老病贪光景，寻常不下帘。妻愁耽酒僻，人怪考诗严。

小婢偷红纸，娇儿弄白髯。有时看旧卷，未免意中嫌。
送蒋御史漕江南
宋祁（宋代）

柱后峨冠久未还，江南行府使旗鲜。
陈陈洪庾催输粟，往往吴山即铸钱。
暝月早霞千里国，废楼残社六朝天。
时清宪笔无弹劾，供助骚人藻思妍。
至节前二日
方回（元代）

梅花买到满楼香，但笑吾家节是常。
雨冻不应无雪冻。肩疮更是有头疮。
桃符爆竹年将近，绣线书帷日渐长。
三岁岭南江左路，岂知八十客钱塘。
莫愁湖柬曾劼刚
王先谦（清代）

江南眼入十分愁，及到湖边万事休。水宿连宵镫暗雨，风吹破事客登楼。

遥山湿雾仍侵晓，高阁孤尊自送秋。来岁寻君行乐处，梦中同上采莲舟。
庚申日戏题
陈棣（宋代）

多情节物苦撩人，用事葩华巧鬭新。
老去唯愁添甲子，年来不独畏庚申。
身閒淡淡心机静，梦好齁齁鼻息匀。
政使三彭肆簧舌，冰壶贮月本无尘。
秋江离思图
林鸿（明代）

粤城衰柳拂金堤，雨里秋襟惜解携。
客散江亭闻断雁，酒醒沙馆候鸣鸡。
枫桥夜冷吴讴起，笠泽天寒楚望迷。
天路云山从此别，一封愁札为君题。
钱致政挽词
许及之（宋代）

家子全功次第成，吾乡钱氏窦家声。善根植得桥梁固，心地均家役使平。

铜墨远从欣养志，银绯勇返了遗荣。哀荣寿考无堪恨，行道称嗟泪自倾。
维心过邵子非溪亭夜话有伤时感旧之作索余次韵 其二
沈与求（宋代）

朝廷策数马，寇盗谷量牛。世乱思奇画，身闲喜胜流。

鹓鸾霄汉侣，凫雁稻粱谋。得趣皆为达，那能陆荡舟。
东都遇春
韩愈（唐代）

少年气真狂，有意与春竞。行逢二三月，九州花相映。

川原晓服鲜，桃李晨妆靓。荒乘不知疲，醉死岂辞病。

饮啖惟所便，文章倚豪横。尔来曾几时，白发忽满镜。

旧游喜乖张，新辈足嘲评。心肠一变化，羞见时节盛。

得闲无所作，贵欲辞视听。深居疑避仇，默卧如当暝。

朝曦入牖来，鸟唤昏不醒。为生鄙计算，盐米告屡罄。

坐疲都忘起，冠侧懒复正。幸蒙东都官，获离机与阱。

乖慵遭傲僻，渐染生弊性。既去焉能追，有来犹莫骋。

有船魏王池，往往纵孤泳。水容与天色，此处皆绿净。

岸树共纷披，渚牙相纬经。怀归苦不果，即事取幽迸。

贪求匪名利，所得亦已并。悠悠度朝昏，落落捐季孟。

群公一何贤，上戴天子圣。谋谟收禹绩，四面出雄劲。

转输非不勤，稽逋有军令。在庭百执事，奉职各祗敬。

我独胡为哉，坐与亿兆庆。譬如笼中鸟，仰给活性命。

为诗告友生，负愧终究竟。
送谢周辅入广
朱熹（宋代）

夫君壮节与奇谋，屈首微官世所羞。揽辔未妨聊矍铄，赋诗直为写离忧。

苍茫岭海三年别，珍重亲朋几日留。满意分携一杯酒，登山临水不能休。
瑶花慢 赋雪次仇山村韵
张雨（元代）

筛冰为雾，屑玉成尘，借阿姨风力。千岩竞秀，怎一夜、换作连城之璧。

先生闭户，怪短日、寒催驹隙。想平沙鸿爪成行，□似醉时书迹。

未随埋没双尖，便淡扫蛾眉，与斗颜色。裁诗白战，驴背上、驮取灞桥吟客。

捻须自笑，尽未让、诸峰头白。看洗出宫柳梢头，已借淡黄涂额。
送紫阳王山长俊甫如武林五首
方回（元代）

纷纷肉食笑儒冠，赖有吾徒耐岁寒。
心远要期来哲共，眼高不岁俗书瞒。
樽前笑语窥胸次，灯下工夫见笔端。
好向故都求益友，归时敢作去时看。
强氏园亭二首 其一
孙觌（宋代）

绿涨柳塘漫，红翻花径深。意行留胜践，孤闷破芳斟。

倦马縻空枥，惊乌泊晚林。潭潭万人海，理策又归寻。
减字木兰花　 怨桃花　　 春闺
丁澎（清代）

雕梁彩燕睆窗纱。人似卢家。眉拭翠，脸匀霞。时样不争差。

起看帘日初斜。睡未足、痕生鬓鸦。刘郎归梦殢天涯，怨桃花。
忆游普光寺次枣冈姚寅丈所寄韵
陶益（明代）

寺顶光摇倚碧霄，曾逢仙侣坐相邀。雕台抱日自突兀，宝地堆云何岧峣。

草色欲纫湘水佩，松声疑弄浙江潮。莫言一别空追忆，命驾寻僧兴未消。
奉和幸望春宫送朔方军大总管张仁亶
李乂（唐代）

边郊草具腓，河塞有兵机。上宰调梅寄，元戎细柳威。

武貔东道出，鹰隼北庭飞。玉匣谋中野，金舆下太微。

投醪衔饯酌，缉衮事征衣。勿谓公孙老，行闻奏凯归。
韦深道寄苕霅舟中六言五首 其四
周紫芝（宋代）

满眼红妆迎笑，昔年游客经行。忽得风前丽句，似闻蓬底波声。
句
袁说友（宋代）

水暗人家水拍堤。
挽嫂
傅大询（宋代）

闺门六十四年春，回首平生可痛情。不肯轑羹惊好客，直能炊扊奉难兄。

莫思秀水初来塈，岂料萧州竟逝倾。一望松楸三百里，年年遥为哭清明。
古塞上曲七首 其二
贯休（唐代）

中军杀白马，白日祭苍苍。号变旗幡乱，鼙乾草木黄。

朔云含冻雨，枯骨放妖光。故国今何处，参差近鬼方。
和刘右司见寄六绝一律
吴潜（宋代）

我家碧云畔，中有最高亭。
阅世已头白，看山犹眼青。
谁能环北辙，那更徙南溟。
归计天须许，烦占处士星。
古意
鲍溶（唐代）

女萝寄青松，绿蔓花绵绵。三五定君婚，结发早移天。

肃肃羔雁礼，泠泠琴瑟篇。恭承采蘩祀，敢效同车贤。

皎日不留景，良辰如逝川。愁心忽移爱，花貌无归妍。

翠袖皓珠粉，碧阶封绿钱。新人易如玉，废瑟难为弦。

寄谢蕣华木，荣君香阁前。岂无摇落苦，贵与根蒂连。

希君旧光景，照妾薄暮年。
点绛唇
陈克（宋代）

曲陌春风，谁家姊妹同墙看。映花烘暖。困入茸茸眼。

细马轻衫，花醉偷回面。垂杨转。坠鞭挥扇。白地肝肠断。
次韵九弟幽园即事 其二
李彭（宋代）

孰知卜筑野人居，饱听邻钟与粥鱼。便觉悠悠云入座，只无㶁㶁水鸣除。
和蒲泰亨四首
黄庭坚（宋代）

东坡海上无消息，想见惊帆出浪花。
三十年来世三变，几人能不变鹑蛙。
除前五更闻习仪鼓角感而有作二首 其一
李梦阳（明代）

苍龙阙动朝元日，玉笋班齐舞蹈时。枕上忽闻新鼓角，眼中如闪旧旌旗。
和范景仁蜀中寄牡丹图
范纯仁（宋代）

牡丹开蜀圃，盈尺莫如今。妍丽色殊众，栽培功信深。

矜夸传万里，图写费千金。难就朱栏赏，徒摇远客心。
蒋云涯太守自高凉入觐因归省吴中赋此为赠
郭谏臣（明代）

岭外风尘暗百蛮，今朝喜得故人还。畏途潦倒心犹壮，炎海驱驰鬓欲斑。

岁晏冲寒朝魏阙，夜深飞梦绕吴山。归期屈指春将暮，三径花开白日閒。
十刹海观荷用苏文忠公金山诗韵
董敬舆（清代）

北人不识江与湖，潴水为潭便称海。金源十刹迹成尘，指点烟称果安在。

空馀高柳绕坡陀。屋宇之外皆澄波。恍到江南水云壑，花时微病游人多。

嗟余淮海迟归楫，大难米贵长安日。六街车马涨尘沙，白汗翻浆午曦赤。

何期到此清吟魄，片云著意催诗黑。柳丝历乱夕阳明，三两沙鸥睡不惊。

辇下才人半相识，招呼况具杯中物。酒酣兴极忆家山，不安寒饿真痴顽。

归心日夜无时已，梦落苍霞半江水。
首阳
石延年（宋代）

逊国同来访圣谟，适观争国誓师徒。
耻生汤武干戈日，宁死唐虞揖让区。
大义充身安是饿，清魂有所未应无。
始终天地亡前后，名骨虽双此行孤。
上巳日赣川忆东湖 其二
韦骧（宋代）

晓风吹雨过溪南，春色晴光三月三。燕觜啄泥方汲汲，杏梢攲水正酣酣。

樽庖冷落俱能耐，刀笔萦仍岂自甘。珠阁帘堂应好在，待教门外系归骖。
古风敬饯都运焕章雷吏部祗召入觐
杨万里（宋代）

高皇中兴祛稷臣，紫岩先生弟一人。
来从紫岩住紫盖，鸿钧转作湘中春。
风流人物被草木，香满橘洲连狱麓。
一时宾客盛邹枚，明月夜光和结绿。
雷家夫子龙凤章，优入其室升其堂。
朱幡玉节遍南纪，锦帐绫衾推望郎。
使星下照翼轸旁，西山南浦回风光。
渠侬别有经世具，袖却两手惟深藏。
玉皇唤渠登庙廊，小却犹在持橐行。
野人亦忝同门者，久挂衣冠卧林下。
病身只合钓烟波，儿辈犹堪累甄冶。
和别驾萧世范赠玉岩诗四首
佚名（宋代）

富贵须论命有无，谋身只是半行书，
饥肠不羡千钟粟，广厦何如一亩居。
世路茫茫终偃蹇，生涯处处是赢馀。
萧条此道谁为助，掩卷时过长者居。
和教授诗 其五
韩淲（宋代）

学海波翻笔底宽，逢辰当不负巍冠。只今得句因时雨，才思何妨若涌湍。
岩桂盛开因游步久之
韩淲（宋代）

行到东家岩桂乡，花房浓密树身长。风行黄落留云影，雨出青空漏日光。

已分角巾攲处折，未饶藜杖静中忙。山林寂寂归高隐，水石迢迢出远荒。
同张明府游国清湖
林光朝（宋代）

一夕湖头春欲动，便从湖尾穿蒲弄。层波赤鲤不易得，纵有笭箵何所用。

未应索句如索逋，昨者浮家仍有无。不然汗漫十日走重湖，更数大孤连小孤。
寿吉士顾士廉父可闲翁
王缜（明代）

百年尘土捲飘蓬，不向东华梦软红。机事忘情鸥泛海，行藏无碍鸟乘空。

生涯已了婚姻债，功业都归播获功。高卧北窗无一事，人间真是可闲翁。
大水次友人韵
戴栩（宋代）

天公岂是出新奇，涨潦茫茫秋暮时。
牵浪何曾传雨信，回南不用制风旗。
拍浮瓮盎鸣相属，颠倒篱墙去若驰。
数日羲和尚羞涩，嫩黄晴影浸清漪。
送汪容甫之淮阴三首 其二
刘玉麟（清代）

朝发辞谢埭，夕驾指秦邮。漭漭万波涌，渺渺孤城浮。

渔网苇上来，估帆烟际收。牛衣挂疏木，雁户沿寒流。

何必巢卫幕，始用怀杞忧。君挟贾让策，能令支祁愁。

桃花绝春涨，瓠子归北流。庶知东阁下，乃有济川舟。
宝鼎现·玉宸凝眷
陈著（宋代）

玉宸凝眷。要得培□，神皋根本。天赋与、经纶好手，门外红尘谈笑遣。任草色、遍空庭交翠，月往风来自便。但纸帐、时供小憩，长理灯窗公案。五行俱下流光电。笔如神、毫发都见。是则是、霜严雪劲，到底春风生意满。唤得应、雨和晴恰好，旗舞粳艘百万。更社鼠城狐扫影，雁鹜惊人避箭。最是满腹精神，担负处、浑身皆胆。又谁知、条理元在，规模里面。天下事、又何难办。待副苍生愿。渺宇宙、多少关心，留取功名久远。
寓东阳
刘过（宋代）

元帅东阳主，令群吾故人。
可怜九华客，犹是一穷民。
古者狂狷士，人间自在身。
化工都不管，何地有阳春。
文与叔山园十咏 其二 鸟鸣涧
何吾驺（明代）

羽翼既已好，鸣声涧水深。不听惊人韵，谁知求友心。
行圃二首
杨万里（宋代）

摘杞搜枯梗，攀花脱脆包。
蝶呈新样粉，柳送隔城梢。
访唐尉
许景衡（宋代）

郭外青山带势斜，松篁深处子真家。年来钲鼓浑无事，卧看残阳映落霞。
偈颂二十五首
释如净（宋代）

进院得住便住，退院要行便行。
个条乌拄杖，莫怪太生狞。
昔昔盐二十首 其七 关山别荡子
弘历（清代）

消瘦移鸾带，凄愁对博山。书沈白狼信，竹倚女英斑。

不识归来日，仍如未别颜。流黄明月照，夜梦会逢还。
以坡公君如大江日千里我如此水千山底为韵作小诗十四首重送在伯盖深有感于斯句云 其六
赵蕃（宋代）

今日东阳郡，城南尺五天。胡为五溪行，道里踰几千。
题四爱堂四首 其一
王士点（元代）

余所爱兮崇兰，植之兮堂间。思夫君兮山谷，纫翠佩兮杂青纶。

兰芳歇兮日在山，欲从之兮不得閒。
戏作野兴
陆游（宋代）

今年病微减，耕稼乐江村。
灯炎耿破屋，砍呼围老盆。
常时但葵苋，盛馔有鸡豚。
客散茅檐寂，蹒跚自闭门。
雪中同我存围棋
释函可（明代）

世事尽如此，黑白安足争。雪片大如掌，栖身复打枰。

十指化作水，犹闻落子声。
再用儒字韵二首
辛弃疾（宋代）

是是非非好读书，莫将名实自相诬。
由来废冢谁为者，诗礼相传大小儒。
春雨后
孟郊（唐代）

昨夜一霎雨，天意苏群物。
何物最先知，虚庭草争出。
悲感二女遗物 其四 废线
王凤娴（明代）

柳絮风沉恨渺茫，断肠丝缕在空箱。孤帏老我愁如织，谁记初阳报日长。
送杨安止罢信幕赴调
韩元吉（宋代）

后生仰前辈，今世思古人。
岂得岁月久，所怀风俗淳。
昔我家闽岁，龟山实其邻。
出门尚群盗，欲往志不伸。
相从朋旧间，得语尽可珍。
俯仰今几保，遗编半埃尘。
白头入幕府，始与夫子亲。
夫子龟山裔，麕{上鹿下加}见祥麟。
晚同柱后史，无心问平津。
典刑在眉睫，温然异群伦。
向来簿领岁，挟书听谆谆。
岂不开我塞，异闻此其真。
亦或举樽酒，笔谈忘贱贫。
同僚各分散，世事日以新。
遥怜郑公乡，俎豆犹莘莘。
弹冠定不苟，家庭有书绅。
道学固未泯，吾谋复谁陈。
尚想金马门，西湖醉余春。
次韵蜀客西归者来过石湖，并寄成都旧僚
范成大（宋代）

真走尘埃倦鸟还，故乡元在水云闲。
黄粱饭里梦魂醒，青箬笠前身世闲。
鸥鹭飞来俱玉立，松篁岁晚各苍颜。
岷峨交旧如相问，铁锁无扃任客攀。
尉氏五题 其一 蔡相庙
黄裳（宋代）

范叔脱身车箦间，一言悟主才所难。死齐辱贾逐四贵，合为昭王留武安。

万里青云虽自致，燕客相寻亦天意。琅琅乘机叙消息，能使先生谨承德。

愿归相印臣不如，结绶怀金岂劳力。富贵只资唇舌能，休笑魋颜与挛膝。

人生遭遇合有时，羁旅入秦谁与知。揽权数月何为惧，非义所安人或恶。

四十三年雄俊间，归与不归函谷关。孤坟却使郑人看，只恐燕昭由此还。

千古英灵果何往，人间祸福空相访。春入祠庭燕御风，交龙旌堕香尘中。
游仙
王图炳（清代）

青雀西飞绕集灵，麻姑仙诀悟《熊经》。玉杯日暖黄云动，金掌风微白露零。

望气方壶犹寂寞，祈年太乙尚丁宁。君王欲乞长生术，不道郎官是岁星。
渔家傲
毛滂（宋代）

鬓底青春留不住。功名薄似风前絮。何似瓮头春没数。都占取。只消一纸长门赋。

寒日半窗桑柘暮。倚阑目送繁云去。却欲载书寻旧路。烟深处。杏花菖叶耕春雨。
过夹马营
王者政（清代）

洛阳桥下客车轻，缭绕清风夹马营。方面孰知天子贵，中原共马圣人生。

推心洞启重门钥，把酒能消五代兵。身上黄袍谁替著，英雄本色自光明。
公济冲晦出山次日奉寄
释契嵩（宋代）

孙绰曾陪支遁游，千年人谓两风流。羡君慕此乘双屐，结侣还来共一丘。

衣冷雪霜犹未去，兴高云月肯甘收。耽诗重道皆无比，应敌当时万户侯。
题赵荣禄水村图
郭麟孙（元代）

泽国净秋色，远山横夕烟。水田群雁起，芦渚一罾悬。

林树几间屋，君家若个边。扁舟何日去，相伴白鸥眠。
漫成
张庚（清代）

袁家山头晴霭暖，大佛寺前春流淙。青蒲出水仅三寸，白鸟过溪时一双。
和幽居 其三
赵希逢（宋代）

云锁烟封山几重，翠微深处夕阳红。径迂杨柳低迷路，木古藤阳密蔽空。

枕漱有泉兼有石，衣披和月也和风。落花时或随流水，恍惚桃源陌与通。
伯琬明府年兄和予致字韵诗举英石见遗谨次来
喻良能（宋代）

久闻英石空流涎，意欲得之无力致。
士衡东头富玲珑，染指独许尝鼎味。
明窗净几拂蛛尘，尤物定自能移人。
报惠惭无百金寿，赠公相好无时朽。
独自来
耶律铸（宋代）

日日楼头独自来，别离情事若为裁。东风倚遍栏干曲，人在天涯回未回。
河南府试秋夕闻新雁
黄滔（唐代）

湘南飞去日，蓟北乍惊秋。叫出陇云夜，闻为客子愁。

一声初触梦，半白已侵头。旅馆移欹枕，江城起倚楼。

馀灯依古壁，片月下沧洲。寂听良宵彻，踌躇感岁流。
绝句七首 其四
李之仪（宋代）

漫寻蝴蝶却成痴，欲趁蜂儿转更疑。自是心情怕时节，不如閒处伴黄鹂。
乘凉至夜分闻笛声
郑廷鹄（明代）

独坐方亭海月孤，东风楼上报更壶。香销人定凉初至，露下天高暑若无。

何处落梅吹绿水，几回高枕就青奴。岭壖五月空惆怅，半夜鸡声起壮图。
驾经略太尉相公 其二
文彦博（宋代）

北首并州路，旌幢拥画轮。万兵严后从，百吏拜前尘。

汉相仪刑重，尧风气俗淳。政成期月报，四海望洪钧。
重阳与诸友游圭峰二首时闻边报 其二
陶益（明代）

峭壁礤峰石径斜，玉台风致小南华。相逢且试登山屐，有兴还期泛海槎。

争说六师隆汉节，厌闻千里动胡笳。彤云极目忘归路，野菊离离无数花。
项羽
陈锡如（清代）

魁梧相貌目重瞳，叱吒喑呜盖世雄。八载纵横原逐鹿，千秋悔世界分鸿。

壮年剑学万人敌，末路兵从十面攻。倘使当年能忍辱，何难割据王江东。
挽赵秋晓
陈师善（宋代）

风低健翮偶南翔，收敛红霓万丈光。
江左诸贤慕安石，贞元朝士独刘郎。
尚期意气风云会，竟老英雄潦雾乡。
如此典型今已矣，天乎莫诘意茫茫。
期颐堂
龚明之（宋代）

投老归来万事休，北窗一枕足清幽。
虽然不得行胸臆，幸喜身无千岁忧。
和文友催梅
卫宗武（宋代）

日昴验星躔，阳和梅占先。
未教疑雪似，早已夺春妍。
少缓芳蕤放，多令秀句传。
输君探山意，日日醉花前。
与文渊游聘君亭分题和文渊亭字韵
彭汝砺（宋代）

东湖九日水如冰，画舫还寻孺子亭。雨后断云归冉冉，天寒孤雁去冥冥。

兰苕散漫池塘远，松竹参差岛屿青。贪惜上恩归未得，自怜双鬓欲垂星。
匡衡凿壁
谢士元（明代）

入夜东邻火，荧荧照华屋。凿壁引馀光，经史了可读。

更阑灯欲烬，我读声更速。当时善说诗，咸称有馀馥。
与友生野饮效陶体
韦应物（唐代）

携酒花林下，前有千载坟。于时不共酌，奈此泉下人。

始自玩芳物，行当念徂春。聊舒远世踪，坐望还山云。

且遂一欢笑，焉知贱与贫。
萧大夫马歌
施补华（清代）

驽骀䠎𨄕满天下，执策而临叹无马。谁知世有萧大夫，独得名驹色丹赭。

大夫起家军旅中，十年战伐多奇功。常骑此马入阵斗，四蹄风举行如空。

大夫忠勇万人敌，此马肝胆能与同。陟深历险屡转战，巧随人意为西东。

归来爱马如爱子，亲饲刍豆杂马僮。刀疮箭孔手摩抚，腾槽意若相感通。

今年大夫死殉国，此马悲鸣惨不食。雄姿猛气顿销沈，拳毛脱落无颜色。

愿为鬼马驰鬼雄，风雨阴森从击贼。部下健儿不敢骑，茹上词人早相识。

方瞳峻耳形未殊，日日来看泪沾臆。呜呼人头畜鸣今更多，怀恩感义汝则那。

少陵无人曹霸死，寂寞丹青奈汝何。
春暮郊游
贺国华（清代）

寂寂春光昼掩扉，不知春事正芳菲。双柑斗酒偶然出，柳絮梨花无数飞。

清圳风柔鸠语静，野塘雨足鳜鱼肥。夕阳一路经行处，陌上人歌缓缓归。
投诚斋 其三
刘过（宋代）

画戟门边春昼长，鼎新模范宿淮阳。吏人傒眼报公事，一瓣浓薰班马香。
赠毛地官
符锡（明代）

民力今如此，军储昔未然。象占天庾远，忧切地曹贤。

凋瘵犹堪理，侵渔孰可怜。君心石不燬，拭目中兴年。
陈橘山挽诗 其三
林希逸（宋代）

几年漫仕贫如故，半世投閒乐远谗。无八九椽多借宅，得三百户谩题衔。

初留兰省交吟卷，再见芝山送别帆。何月得寻埋玉处，天南凄恻梦松杉。
泛霅溪
程公许（宋代）

白苹波动柳塘风，散漫芙蕖称意红。
午梦惊回船转柁，买鱼前港一樽同。
邵公济求泰定山房十诗·竹溪
苏籀（宋代）

侧生昂九霄，萧森谷量簵。
溪岚翠欲滴，尘外嵇阮趣。
戊午入五羊阻风赤岭有怀五羊诸君子
张萱（明代）

去年秋八月，曾作五羊游。今年秋八月，复汎一叶舟。

五羊杳何许，一水空悠悠。挂帆乘夜发，击汰遵河洲。

帆开未及饱，摵摵西风遒。水涸舟易胶，野旷星汉流。

白露满蒹葭，落木何飕飗。戍鼓迎鼍更，新寒肃衿裯。

遥遥同心人，乃在天西头。岂曰川无梁，梦寐不可求。

揽衣起徬徨，水鸟群啁啾。岂亦求其匹，悲鸣不能休。

胡不拥高枕，感此增离忧。亦知会晤难，道路阻且脩。

同心而离居，何以结绸缪。再拜问河伯，为我谢石尤。

愿借一帆便，逭我肠万周。
冬菊和唐竹虚韵
顾仙根（清代）

映月非秋影，晚香直至今。人情仍旧向，篱落故相亲。

入目似余傲，此君无是心。摧残霜又雪，根底得春深。
宿万固寺因寄严补阙
耿湋（唐代）

晓随樵客到青冥，因礼山僧宿化城。钟梵已休初入定。

有无皆离本难名。云开半夜千林静，月上中峰万壑明。

为报故人雷处士，尘心终日自劳生。
舟中追和逊卿早春即事十首 其七
陆文圭（元代）

客至从容奉笑谈，晚知蔗境味尤甘。曲江进士题名遍，安用山人起水南。
次萧饶州韵
仇远（元代）

爱山如爱士，交友竟忘年。
未老先辞禄，能閒始是仙。
清谈真药石，雅志乐林泉。
笑看衡门外，随风柳絮颠。
和季翔梦与海禅师看牡丹之作
管讷（明代）

道者栽松去，何因看牡丹。相思春独苦，孤梦夜初残。

子已空中见，师应定里观。归时当记取，饶舌问丰干。
过东亭湖
喻良能（宋代）

篮舆诘旦过东亭，日出烟销十里平。
翠袖舞风菰叶举，红妆照水藕花生。
恨无钓艇浮深碧，赖有吟毫赋晓晴。
归对老人夸胜赏，从今不数鉴湖清。
江城梅花引 用白云翁韵送客游行都
刘埙（宋代）

江村烟雨暗萧萧。涨寒潮。送春桡。目断京尘，何日听鸾箫。金雀觚棱千里外，指天际，碧云深，魂欲飘。
薰炉炷愁烟尽销。酒孤斟、谁与招。满怀情思，任吟笺、赋笔难描。惆怅山风、吹梦老秋宵。绿漾湖心波影阔，终待到，借垂杨、月半桥。
秋园桃花
丘葵（宋代）

秋园八月开桃花，数枝冷淡无光华。
北风萧萧吹汝寒，汝发非时谁复看。
墙下牵月颜色鲜，故园欺汝相萦缠。
何不藏英待时发，自有阳春三月天。
得同社欧嘉祝秋闱捷报
黄公仪（明代）

夙盟谁不羡藏珍，到此欣闻脱颖新。三献已知终售主，一鸣应颖足惊人。

唱来白雪称高调，步去青霄已绝尘。明日上方逢给扎，长扬羽猎更无伦。
铅山约高无咎同游石井
李纲（宋代）

岩洞嵌空凿翠崖，一泓云液贮琼瑰。幽人须信耽泉石，茗饮相招特特来。
孔子旧宅
汪元量（宋代）

奉出天家一瓣香，著鞭东鲁谒灵光。
堂堂圣像垂龙袞，济济贤生列雁行。
屋壁诗书今绝响，衣冠人物只堪伤。
可怜杏老空坛上，惟有寒鸦口夕阳。
浣溪沙·姜女祠
纳兰性德（清代）

海色残阳影断霓，寒涛日夜女郎祠。翠钿尘网上蛛丝。
澄海楼高空极目，望夫石在且留题。六王如梦祖龙非。
睡起
周密（宋代）

体安一榻虚，昼梦有伦序。微风薰而清，泠然破轻暑。

南窗数十薰，一一翠相语。檐玉声琤然，疾徐合商吕。

鸣禽不避人，飞蝶自得侣。悠哉会吾心，一笑忘尔汝。
读戚公恕进卷
张耒（宋代）

世方尚纤柔，子独不可揉。
人皆喜呶呶，子语不出口。
巉然即之高，俗子竞嘲诟。
我尝要之难，快使暴其有。
乃知谤之非，更觉所得厚。
由来难小知，此固可大受，
读书常辛勤，世务饱经构。
琅琅满编文，一一可推究。
俗儒昧事实，文字工彩绣。
可观不可用，章甫冠土偶。
子能独不然，浑朴谢雕镂。
宁为目前玩，功见施设后。
知心古所难，形兀实难售。
嗟君听者寡，风雨但孤雊。
又思理难常，功业亦邂逅。
岂令匠石斤，常缩袖间手。
无为扣角歌，且进满尊酎。
但非遽可令，有所待而偶。
干将伏黄土，气乃在牛斗。
顾君久自安，蔽抑宁复又。
挽萧知县二首
陈淳（宋代）

早擢儒科秀，旋驱仕路荣。
平反东广幕，抚字桂阳城。
选调方优脱，朝阶自坦行。
如何中道处，遽尔辍千旌。
宿白芒畬
朱熹（宋代）

早发招贤里，夜宿白芒畬。川暝前山雨，风惊涧树花。

途陆绵异县，曛黑泊田家。逢人聊问路，犹恨去程赊。
汀州 其一
陈轩（宋代）

居人不记瓯闽事，遗迹空传福抚山。地有铜盐家自给，岁无兵盗戍长闲。
定州题壁
王志瀜（清代）

沙碛城荒带雨痕，溪添秋水渡黄昏。远烟深处双禽没，平野苍然一塔尊。

雪浪空盆遗石在，兰亭定本几人存。频来未忍匆匆去，旅舍凝怀坐又温。
章丘晓过黉堂岭
李裕（元代）

清晨驾征轮，驰驱陟崇巘。野树碧烟深，涧花红露泫。

朝暾明曈碧，晴霞烂舒卷。石洞邃幽森，层崖屡回转。

危峰茂草木，险径蚀苔藓。方踰重岭高，又涉清溪浅。

入林惬阴翳，停车暂游衍。呼童斸树鸡，閒步觅松犬。

穷跻体觉疲，遥睇抱逾展。贪访二贤踪，不知路迂远。

堂基尽荒芜，古树空偃蹇。感怀赋新诗，俯石书藤茧。
庐陵相遇同炼金液赠师厚直阁
吕本中（宋代）

扫地樗树阴，扇火炼金液。饥乌下朝阳，啄枝坠红实。

秃翁未着巾，偻背散破绤。提钤顾四海，老手闲可惜。

相勉各衰年，省事慎药石。急当固根本，乃可传损益。

元气日惫亏，药邪资资贼。谁解医乾坤，相视泪横臆。
客舍读书
方回（元代）

客舍何所为，流光坐飞腾。
出游足风雨，对晤乏友朋。
书鸱幸舆足，欢言启缄縢。
拂拭蛛与蟫，曲此几上肱。
暗眼阅细字，未觉如蚊蝇。
刮土辨古鼎，理丝梳乱绳。
领会划有得，意色若自矜。
芸香入汉室，竹简发魏陵。
勺饮一以醉，焉事夸如渑。
幽窗卷且舒，倦榻卧复兴。
匪欲备顾问，讵将干召徵。
济物划稚念，治生颓俗能。
惟学足娱老，贤哲梯可升。
忍穷定力见，返照浩气增。
童子未识察，招邀荒陇登。
江之水浩浩，楚山何层层。
归思忽搅扰，肠肺攒锋棱。
行止分已定，大方无滞凝。
一旦决云汉，谁识天池鹏。
且复挟我册，掩关明孤灯。
和令狐相公新于郡内栽竹百竿拆壁开轩旦夕对
白居易（唐代）

七言五韵
梁园修竹旧传名，久废年深竹不生。
千亩荒凉寻未得，百竿青翠种新成。
墙开乍见重添兴，窗静时闻别有情。
烟叶蒙笼侵夜色，风枝萧飒欲秋声。
更登楼望尤堪重，千万人家无一茎。
[汴州人家并无竹。]
次王兄韵二首 其二
刘宰（宋代）

买屋依三阜，开窗对两池。去来谁是主，空锁壁间诗。
奉寄西园主人
周孚（宋代）

幽园不到已经时，尚记山翁倒接䍦。老柳吹绵浑似梦，断云阁雨政关诗。

自怜药裹方撩我，试问棋枰欲对谁。闻道春风木芍药，断畦犹有剪残枝。
酬蒋逸人连日观花之会
孙作（明代）

照坐金沙笛里开，青春两度为花来。
红妆初见三千指，锦绣重添一万堆。
细雨流霞移曲槛，东风落日坐平台。
深红浅白俱情称，醉后题诗记此回。
卜算子（席上赠瞻明）
洪适（宋代）

修竹拂疏棂，淡月侵凉榭。四畔青山进好风，金鸭香煤灺。

宝唾粲珠玑，长袖飘兰麝。莫问更楼夜若何，且结高阳社。
求仙辞二首 其一
张昱（元代）

汉皇承露铸金茎，别道云间有玉京。万乘旌旗不随去，此身何用独长生？
宣抚签枢胡公挽词二首 其一
孙觌（宋代）

幕府分弓日，辕门叱驭时。扪星高历井，修月上骑箕。

剺面降胡泣，闻鼙圣主思。龙骧老宾客，竞赋八哀诗。
别崔潩因寄薛据、孟云卿（内弟潩赴湖南幕职
杜甫（唐代）

志士惜妄动，知深难固辞。如何久磨砺，但取不磷缁。
夙夜听忧主，飞腾急济时。荆州过薛孟，为报欲论诗。
春日闲居三首
秦系（唐代）

一似桃源隐，将令过客迷。碍冠门柳长，惊梦院莺啼。

浇药泉流细，围棋日影低。举家无外事，共爱草萋萋。

长谣朝复暝，幽独几人知。老鹤兼雏弄，丛篁带笋移。

白云将袖拂，青镜出檐窥。邀取渔家叟，花间把酒卮。

寂寂池亭里，轩窗间绿苔。游鱼牵荇没，戏鸟踏花摧。

小径僧寻去，高峰鹿下来。中年曾屡辟，多病复迟回。